ร้านกาแฟนรสิงห์ ณ วังพญาไท

ได้ยินชื่อร้านกาแฟนี้มานานแล้ว อยากลองไปทานมาก ผ่านมาผ่านไปก็หลายรอบ วันนี้โชคดีมากที่ได้มาลองทาน เพราะวันนี้แหม่มและกุ้งมาตรวจวัดสายตาที่โรงพยาบาลพระมงกุฏฯ ค่ะ ช่วงพักเที่ยงทานข้าวเสร็จก็ไม่รู้จะไปไหนค่ะ นึกได้ว่ามีร้านกาแฟนรสิงห์ ณ วังพญาไท ชื่อก็ดูมีมนต์ขลังดีนะคะ กาแฟร้านนี้อยากทานมานานแล้วอยู่ในพระราชวังพญาไทบริเวณเดียวกัน ก็เดินไปเลยค่ะ และก็ไม่ผิดหวังได้ลองทานสมใจค่ะ วันนี้ทานไม่เยอะเพราะได้ทานข้าวมาแล้ว เลยสั่งแค่กาแฟและขนมนิดหน่อยแบ่งทานกับกุ้ง

แหม่มสั่งกาแฟ คาปูชิโน่เย็น (ราคา 40 บาท) ซึ่งเป็นกาแฟลาเต้ที่ใส่นมสด กาแฟ และโฟมนมเนียนๆ รสชาติของกาแฟหอมนุ่ม กลมกล่อมดีค่ะ และ อีกอย่างที่สั่งมาคือวาฟเฟิลราดน้ำผึ้ง ขอบอกว่าอร่อยเลยค่ะ ขนาดทานข้าวมาแล้วก็อยากทานอีก อิอิ 
     
“กาแฟนรสิงห์” จะเป็นกาแฟอาราบิก้า ซึ่งเป็นกาแฟสดจากไร่ของทางร้านเอง มีเค้กโฮมเมดกว่า 10 ชนิด ซึ่งจะผลัดเปลี่ยนหมุนเวียนกันออกมาในแต่ละวัน นอกจากนี้ก็ยังมีอาหารจานเดียวที่จะหมุนเวียนเมนูกันไป โดยมีจำพวกสลัดเป็นยืนพื้น มีเวลาก็อยากไปลองทานเมนูอื่นอีกค่ะ ที่เล็งๆ ไว้จะเป็น เครปเค้กชาไทย (110 บาท) และ ช็อคโกแลตมูสกาโต (110 บาท) และที่นี่จะมีเมนูจานด่วนน่าทานเช่นกันค่ะ
ร้าน “กาแฟนรสิงห์” ตั้งอยู่ที่ 315 อาคารเทียบรถพระที่นั่ง พระราชวังพญาไท ถนนราชวิถี แขวงทุ่งพญาไท เขตราชเทวี กทม. การเดินทางจาก ถนนราชวิถี ให้มุ่งหน้ามายังพระราชวังพญาไท (ติดกับโรงพยาบาลพระมงกุฎเกล้า) เลี้ยวเข้าพระราชวังพญาไท ร้านจะอยู่บริเวณอาคารเทียบรถพระที่นั่ง สามารถจอดรถได้บริเวณที่จอดรถของพระราชวังพญาไท ร้านเปิดทุกวัน จันทร์-ศุกร์ เปิดเวลา 08.30-19.00 น. เสาร์-อาทิตย์ เปิดเวลา 10.30-19.00 น. โทร. 0-2354-8376